Belastingbetalers vervolg oor ‘honderde’ uitstaande uitgawesArgieffoto Die Suid-Afrikaanse Inkomstediens (SAID) het Maandag gesê hy het ŉ nuwe inisiatief saam met die Nasionale Vervolgingsgesag (NVG) van stapel gestuur om belastingbetalers, onder wie toonaangewende Suid-Afrikaners, te vervolg wat nie hul belastingopgawes indien nie. Volgens Sicelo Mkosi, waarnemende woordvoerder vir die SAID, het dié inisiatief vandeesweek sy eerste skuldigbevinding opgelewer. “Mnr. S. Ragunat, as verteenwoordiger van SPS Distributors, het ŉ skulderkenningsboete van R5 600 in die Port Shepstone-streekshof betaal vir die nie-indiening van meer as 50 uitstaande BTW-, LBS- [lopende betaalstelsel] en CIT- [korporatiewe inkomstebelasting] opgawes. Hy is ook opdrag gegee om al die uitstaande opgawes in te dien en het dit wel gedoen,” het Mkosi gesê. Daar sal vandeesweek agt sake in howe oor die land voorkom waar mense vervolg word oor uitstaande belastingopgawes. Volgens Mkosi is daar honderde uitstaande belastingopgawes in hierdie agt sake ter sprake. Die sake sal in Johannesburg in Gauteng, Ficksburg en Bothaville in die Vrystaat, en in Newcastle in KwaZulu-Natal aangehoor word. Volgens Mkosi het die inkomstediens die afgelope paar jaar ŉ “onaanvaarbare toename” waargeneem van gevalle waarin mense nie opgawes vir alle belastingtipes indien nie. “Teen einde Maart 2018 het die SAID se boek van uitstaande opgawes getoon dat aktiewe belastingbetalers die inkomstediens ongeveer 30 miljoen opgawes skuld. In talle gevalle skuld ŉ enkele belastingbetaler die inkomstediens verskeie opgawes.” Mkosi het gesê die besluit om belastingbetalers wat nie opgawes indien nie te vervolg, is die laaste uitweg. Daar is eers vooraf met al hierdie belastingbetalers kontak gemaak oor die uitstaande opgawes en finale eise is aan hulle uitgereik, voordat daar voortgegaan is met vervolging. “Om nie belasting- of BTW-opgawes in te dien nie, is ŉ strafregtelike oortreding kragtens die Wet op Belastingadministrasie en BTW-wetgewing. Belastingbetalers wat hieraan skuldig bevind word, word belas met ŉ strafregtelike rekord,” het Mkosi gesê. In dié stadium is daar reeds 36 dossiere aan die NVG oorhandig vir vervolging.